उस दिन हमारे साथ एक दिलचस्प व्यक्ति बंद था. एक सदरी नीचे, ऊपर गरम कुरता, उसके ऊपर गरम सदरी (मई की 13 तारीख को!), धोती और सिर पर गर्म गाँधी टोपी, भूरे रंग की आँखों पर चश्मा. मोटर में ही उसने हम से बातें शुरु कर दीं, कि वह राम राज्य परिषद का सदस्य है. थोड़ी देर की बात के बाद ही उसने फ़तना दे दिया कि हम तो भ्रष्ट हैं, सारे देश को भ्रष्ट करना चाहते हैं. देखने में ऐसा लगे जैसे पड़ोस के जनरल स्टोर का मालिक होगा. मालूम हुआ कि उस पर दो मुकदमे चल रहे हैं, एक 109 का, दूसरा 420 का. उस दिन हमारे साथ बंद लोगों में वह अकेला था जिसका कहना था कि वह बेकसूर है. यूँ बातचीत में उसने स्वीकार किया कि धारा 420 (धोखाधड़ी) के जिस मामले में उस पर मुकदमा है, उसमे कमीशन उसे भी मिलता, पर मिला नहीं.